Eksodus 2:7-10 Mirjam het goed gesien wat gebeur en ook gehoor wat gesê is. Ons kry hier nie die indruk dat Mirjam haar iewers weggesteek het nie. Dit lyk asof sy baie naby alles gestaan het. Sy gaan na die prinses en vra of sy vir iemand moet sorg wat as pleegmoeder vir hierdie seuntjie kan sorg. Sy ken ‘n Hebreeuse vrou wat nou in staat is om hierdie seuntjie aan haar bors te kan laat drink.
Hierdie seuntjie groei nou in sy eerste jaar by sy eie familie op en kry ‘n Israelitiese opvoeding. Hy groei in sy eerste jare in die kerk op. Hy leer hier die God van sy vaders ken. Kyk Eks 3:15. Hier leer hy dat hy ‘n Israeliet is wat deel in God se beloftes aan Abraham, Isak en Jakob.
Die HERE berei Moses voor op Sy taak in die toekoms. So doen die HERE dit ook in ons lewens. Laat ons daarby altyd bly vertrou op Hom. Hy oorsien jou hele lewe.